﻿Hai să dăm...! 
Hai să dăm ţară cu ţară 
Între vechile hotare 
Cum au fost odinioară 
Pentru Românie Mare! 
 
Hai să dăm suflet cu suflet 
Toți românii de afară 
Ce ne-am săturat de umblet 
Și cerșit din ţară-n ţară! 
 
Hai să dăm lacrimi cu lacrimi 
Să scăpăm de-a urii gheară, 
De-ale patimilor patimi 
Pentru plânsa noastră ţară! 
 
Hai să dăm clopot cu clopot, 
Glas de doină dulce-amară 
În al dorurilor clocot 
Pentru neam şi pentru ţară! 
Hai să dăm munte cu munte, 
Sat cu sat, moară cu moară, 
Râu cu râu, frunte cu frunte 
Între fraţi de-aceeaşi ţară! 
 
Hai să dăm sânge cu sânge 
Toţi românii, să nu piară 
Limba noastră care plânge 
Ca un bocet pentru ţară! 
 
Hai să dăm mână cu mână 
De ţărână milenară 
De la Dacia străbună, 
Maica noastră sfântă ţară!   
            Romeo Tarhon 
 
Azi e ziua ta și plâng 
 
La mulți ani țară de glorii 
Azi târâtă în genunchi, 
Bestiile, trădătorii 
Pângărindu-ți sfântul trunchi! 
 
La mulți ani țară bogată 
Azi săracă, trist prohod, 
Românie alungată 
În cel mai cumplit exod. 
 
La mulți ani țară de vise, 
Azi secătuită toată, 
Îți sunt visele ucise, 
Vulturi lacomi îți dau roată. 
 
La mulți ani țară de basme  
Azi cu feți-frumoși bolnavi  
Și cu zâne în marasme 
Ce se vând în lume sclavi. 
 
La mulți ani țară de aur, 
Azi cu aurul furat 
De ferocele balaur 
Al săracului bogat... 
 
La mulți ani țară de doliu, 
Azi din tricoloru-ți fă-ți  
Peste patru zări lințoliu, 
Milioane de bucăți... 
 
La mulți ani icoană sfântă 
Azi zvârlită la gunoi, 
Jalea ta mă înspăimântă, 
Ca după un lung război... 
 
La mulți ani țară vândută  
Azi și ieri din interes,  
Ori pieri dându-te bătută,  
Ori te bați, n-ai de ales! 
 
La mulți ani țară iubită, 
Aripile ți se frâng, 
Țara mea nefericită, 
Azi e ziua ta și plâng...! 
  
          Romeo Tarhon 
  
 
